Diari Oficial de la Generalitat Valenciana


Sumari del DOGV 7837, del 26-07-2016 (2016/6002)

DECRET 93/2016, de 22 de juliol, del Consell, pel qual es regula el procés electoral per a la renovació i constitució dels consells escolars dels centres docents no universitaris de la Comunitat Valenciana, sostinguts amb fons públics.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/22/93/dof/vci/html**

### Dades del document

Número de DOGV
:   7837

Data del DOGV
:   26-07-2016

Secció del DOGV
:   I. DISPOSICIONS GENERALS

Número del document
:   2016/6002


Data del document
:   22-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

DECRET 93/2016, de 22 de juliol, del Consell, pel qual es regula el procés electoral per a la renovació i constitució dels consells escolars dels centres docents no universitaris de la Comunitat Valenciana, sostinguts amb fons públics. [2016/6002]  
ÍNDEX  
  
Preàmbul  
Article 1. Objecte i àmbit d'aplicació  
Article 2. Convocatòria i calendari  
Article 3. Composició del consell escolar  
Article 4. Elecció i renovació del consell escolar  
Article 5. Procediment per a cobrir vacants en el consell escolar  
Article 6. Comissió electoral  
Article 7. Juntes electorals  
Article 8. Procediment per a cobrir els llocs de designació directa en el consell escolar  
Article 9. Candidatures  
Article 10. Papereta electoral  
Article 11. Propaganda i campanya electoral de les persones candidates  
Article 12. Despeses de les activitats electorals  
Article 13. Mesa electoral  
Article 14. Vot no presencial  
Article 15. Elecció de les persones representants del professorat  
Article 16. Elecció de les persones representants de les famílies (mares, pares o tutors legals de l'alumnat)  
Article 17. Elecció de les persones representants de l'alumnat  
Article 18. Elecció de la persona representant del personal d'administració i serveis  
Article 19. Elecció de la persona representant del personal d'atenció educativa complementària  
Article 20. Escrutini de vots i elaboració d'actes  
Article 21. Proclamació de candidatures electes i reclamacions  
Article 22. Constitució del consell escolar  
Article 23. Mesures per a impulsar el procediment  
Disposició addicional primera. Incidència econòmica  
Disposició addicional segona. Seccions dels instituts d'Educació Secundària  
Disposició transitòria única. Centres que hagen de renovar el seu consell escolar en 2016 i 2018  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
  
  
PREÀMBUL  
  
La Llei Orgànica 2/2006, de 3 de maig, d'Educació (LOE), concep la participació com un valor bàsic per a la formació de la ciutadania autònoma, lliure, responsable i compromesa. Aquesta norma, en el seu títol V, relatiu a la participació, autonomia i govern dels centres, disposa que les administracions educatives garantiran la intervenció de la comunitat educativa en el control i gestió dels centres sostinguts amb fons públics a través del consell escolar i regula la seua composició i competències.  
Així mateix, respecte als centres públics, l'article 126.6 d'aquesta llei disposa que «Correspon a les administracions educatives determinar el nombre total de membres del consell escolar i regular el procés d'elecció».  
Per la seua banda i respecte als centres concertats, la Llei Orgànica 8/1985, de 3 de juliol, reguladora del dret a l'educació (LODE), en l'article 56.3 determina que «El consell escolar del centre es renovarà per meitats cada dos anys, sense perjudici que es cobrisquen fins a aquest terme les vacants que es produïsquen. Les administracions educatives regularan el procediment de renovació parcial, que es realitzarà de manera equilibrada entre els diferents sectors de la comunitat educativa que la integren. Així mateix, regularan el procediment transitori per a la primera renovació parcial, una vegada constituït el consell escolar d'acord amb el que disposa la present llei».  
L'Ordre de 10 d'octubre de 1997, de la Conselleria de Cultura, Educació i Ciència, regula l'elecció dels consells escolars dels centres públics docents no universitaris de la Comunitat Valenciana. També és aplicable al procés el que s'estableix en els corresponents reglaments orgànics dels centres docents no universitaris, així com la normativa de desplegament i adaptació per als casos dels centres d'educació especial, persones adultes, seccions dels instituts d'Educació Secundària i col·legis rurals agrupats. Respecte als centres concertats, el procés ha estat regulat per l'Ordre de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres docents concertats, en desplegament de la disposició final primera 4 de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents. Segons aquesta normativa, els consells escolars renoven la meitat dels seus membres cada dos anys, aquest període es computa des de la seua constitució, la qual cosa té com a conseqüència que s'hagen de convocar eleccions a consells escolars tots els anys. Els anys imparells han participat en el procés la majoria de centres i els parells un nombre molt menor.  
Des dels diferents sectors de la comunitat educativa s'ha demanat la unificació dels dos processos, de manera que tots els centres realitzen les eleccions el mateix any, amb el consegüent estalvi en el cost del procés, menor desgast i més rendiment de l'esforç realitzat per tots els sectors implicats. També la mateixa administració considera aquesta unificació necessària per a realitzar una gestió de recursos més eficient, reduir la despesa pública i racionalitzar el procés.  
  
Els anys transcorreguts des de l'entrada en vigor de les esmentades ordres de 10 d'octubre de 1997, han proporcionat l'experiència necessària per a poder afrontar la seua modificació d'acord amb les necessitats i demandes actuals. Amb aquest decret es regula l'elecció dels consells escolars dels centres docents no universitaris de la Comunitat Valenciana, sostinguts amb fons públics, i s'estableixen un procés ordinari d'eleccions que es realitzarà en els anys imparells i un procés extraordinari per als anys parells.  
De conformitat al que disposa l'article 53.1 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, la Generalitat té la competència exclusiva en matèria d'educació.  
Per tot això, una vegada emés l'informe per l'Advocacia General de la Generalitat i després d'efectuat el tràmit d'audiència als òrgans de participació i consulta de la comunitat educativa, d'acord amb el que estableixen els articles 28.c) 31 i 33 de la Llei 5/1983, de 30 de desembre, de la Generalitat, del Consell, amb el dictamen del Consell Escolar de la Comunitat Valenciana, a proposta del conseller d'Educació, Investigació Cultura i Esport, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 22 de juliol de 2016,  
  
  
DECRETE  
  
Article 1. Objecte i àmbit d'aplicació  
1. Aquest decret té per objecte la regulació del procés electoral per a la renovació i constitució dels consells escolars dels centres docents no universitaris públics i privats concertats de la Comunitat Valenciana.  
  
2. Aquest decret serà aplicable als centres sostinguts amb fons públics que impartisquen segon cicle d'educació infantil, educació primària, educació especial, educació secundària obligatòria, batxillerat, formació professional, ensenyaments de règim especial i educació de persones adultes.  
3. Així mateix, serà aplicable a les escoles infantils de primer cicle de titularitat de la Generalitat.  
4. Queden exclosos de l'àmbit d'aplicació d'aquest decret els centres compresos en l'Institut Superior d'Ensenyances Artístiques de la Comunitat Valenciana (ISEACV) i els centres integrats de formació professional.  
  
Article 2. Convocatòria i calendari  
1. La conselleria competent en matèria d'educació convocarà els anys imparells, per resolució de la direcció general competent en matèria de foment de la participació dels diferents sectors de la comunitat escolar, el procés electoral ordinari per a l'elecció dels components dels consells escolars. En la resolució de la convocatòria s'hi inclouran les instruccions necessàries i el calendari orientatiu per al desenvolupament i aplicació del procés, que haurà de dur-se a terme abans del 31 de desembre de l'any natural en el qual s'inicia el curs acadèmic.  
  
2. No podran realitzar-se eleccions a representants dels distints sectors de la comunitat escolar els dies que hagen sigut declarats no lectius.  
  
3. En el cas que l'elecció ordinària de les persones representants dels distints sectors no es puga dur a terme d'acord amb el calendari fixat, la direcció del centre educatiu, en el cas de centres públics, o titular del centre, en el cas de centres privats concertats, sol·licitarà a la direcció territorial corresponent de la conselleria competent en matèria d'educació que autoritze, si és el cas, el canvi de data d'eleccions, que es durà a terme en el menor termini possible.  
  
4. Els centres que inicien la seua activitat en un any parell i aquells que per qualsevol altra circumstància no tinguen constituït el seu consell escolar en un any que no hi haja convocatòria ordinària, convocaran i realitzaran eleccions extraordinàries abans del 31 de desembre de l'any natural en el qual s'ha iniciat el curs acadèmic. A aquests efectes, la direcció del centre educatiu, en el cas de centres públics, o titular, en el cas de centres privats concertats, sol·licitarà a la direcció territorial, l'autorització del procés electoral extraordinari. Les persones representants elegides en aquest procés extraordinari exerciran les seues funcions durant un any, fins al següent procediment ordinari d'elecció dels membres del consell escolar.  
  
Article 3. Composició del consell escolar  
La composició dels consells escolars dels centres sostinguts amb fons públics, s'ajustarà al que disposen les lleis orgàniques en vigor i la resta de normativa que els siga aplicable.  
  
Article 4. Elecció i renovació del consell escolar  
1. Les persones elegides en els processos electorals ordinaris per a formar part del consell escolar exerciran el seu mandat durant un període de 4 anys, amb l'excepció dels supòsits previstos en els apartats 3, 4 i 7 d'aquest article.  
2. El consell escolar es renovarà per meitats cada dos anys. El nombre de representants a elegir en cada renovació serà el que corresponga a cada tipus de centre, segons la normativa que els siga aplicable. En cada convocatòria ordinària d'eleccions es publicarà la configuració del consell escolar a efectes de la seua renovació.  
3. En els centres en què es constituïsca per primera vegada el consell escolar, s'elegiran tots els membres de cada sector d'una vegada. Si és un any imparell, la primera renovació parcial posterior a la constitució del consell escolar, es realitzarà dos anys després de la seua constitució i s'elegiran els llocs corresponents a la primera meitat, que afectarà aquells representants que han obtingut menys vots en l'elecció anterior, segons els resultats recollits en l'acta corresponent. Si és un any parell, caldrà fer un procés extraordinari i les i els representants elegits en aquest procés exerciran les seues funcions durant un any, fins al següent procediment ordinari d'elecció.  
4. En les escoles infantils de primer cicle la renovació de la persona representant electa de les mares i pares i tutores i tutors legals de l'alumnat (d'ara endavant, famílies), es realitzarà cada dos anys.  
  
5. Seran persones electores i elegibles totes les que ho són de la comunitat escolar dels sectors professorat, família, alumnat, personal d'administració i serveis i personal d'atenció educativa complementària, però només podran ser elegits per un sector determinat. A aquests efectes, les persones de la comunitat escolar que formen part de més d'un sector, només podran ser candidates i candidats a representar un dels sectors.  
6. En els col·legis públics d'educació primària en què s'impartisca el primer cicle de l'educació secundària obligatòria, l'alumnat d'aquest cicle educatiu tindrà una o un representant en el consell escolar del centre. En aquest cas s'incrementarà en un, tant el nombre de representants del professorat com el de les famílies.  
7. En els col·legis públics, l'alumnat del tercer cicle d'educació primària estarà representat en el consell escolar del centre, amb veu però sense vot. La seua elecció no es realitzarà dins dels processos ordinaris o extraordinaris establerts. L'elecció haurà de realitzar-se anualment abans del 31 de desembre de l'any natural en el qual s'inicia el curs acadèmic i seran persones electores i elegibles les que formen part de l'alumnat d'aquest cicle en els termes següents:  
a) En els centres amb més de nou unitats, tres persones.  
b) En els centres amb nou unitats o menys, dos persones.  
8. Totes les persones electores i elegibles podran accedir als censos i a la documentació que el procés electoral genere.  
  
Article 5. Procediment per a cobrir vacants en el consell escolar  
1. La persona representant que abans de la finalització del període de quatre anys per al qual van ser elegida deixe de complir els requisits necessaris per a pertànyer al consell escolar o dimitisca, produirà una vacant que serà coberta per la següent persona candidata més votada en les últimes eleccions que s'hagen realitzat.  
2. Les persones que s'incorporen al consell escolar mitjançant el procediment de substitució finalitzaran el seu mandat quan haja de finalitzar el de la persona electa a la qual han substituït.  
  
Article 6. Comissió electoral  
1. En cada direcció territorial de la conselleria competent en matèria d'educació es constituirà una comissió electoral que actuarà al llarg del període de desenvolupament de les eleccions regulades per aquest decret, i quedarà dissolta de manera automàtica en concloure el procés electoral.  
2. La comissió electoral estarà composta per:  
a) La persona titular la direcció territorial d'Educació, que la presidirà, o persona en qui delegue.  
b) La persona titular de la secretaria territorial d'Educació, que podrà delegar en una persona con relación funcionarial del seu àmbit de competència i que actuarà com a secretària o secretari.  
c) La persona titular del cap del servei d'Inspecció Educativa, que podrà delegar en una inspectora o inspector d'Educació.  
  
d) 3 persones representants del professorat, que seran designades per les organitzacions sindicals en atenció a la seua representativitat en l'àmbit de la Comunitat Valenciana i respectant, en tot cas, la proporcionalitat entre els distints ensenyaments i etapes educatives i, també, entre els sectors públic i privat de l'ensenyament.  
e) Una persona en representació i designada per cada confederació present en la mesa de mares i pares d'alumnes i Administració educativa, designades per cadascuna d'elles.  
f) 3 persones representants de l'alumnat, que seran designades per les organitzacions de l'alumnat de major representativitat, en funció del nombre d'associacions afiliades, respectant la proporcionalitat entre els sectors públic i privat de l'ensenyament i que el seu àmbit territorial d'actuació no siga inferior al de la respectiva direcció territorial.  
  
3. La comissió electoral realitzarà el seguiment de les eleccions i informarà la direcció territorial sobre les reclamacions o recursos que s'interposen en relació amb el mencionat procés electoral.  
4. Sota la dependència de la Secretaria d'aquestes comissions electorals, es constituirà una unitat administrativa de suport a les direccions, juntes i meses electorals dels centres, per a la resolució dels dubtes que es plantegen sobre la interpretació o l'aplicació de les normes que regulen el procés electoral.  
  
Article 7. Juntes electorals  
1. En cada centre es constituirà una junta electoral d'acord amb el calendari que es determine en la resolució de la convocatòria dels processos electorals ordinaris que dicte la direcció general competent en la matèria o l'autorització de la direcció territorial per als processos electorals extraordinaris. Les juntes electorals es constituiran en la primera meitat del mes d'octubre; als processos ordinaris, la data en què hauran d'estar constituïdes es fixarà en la convocatòria d'eleccions.  
2. En els centres públics la junta electoral estarà composta per la Direcció del centre, que exercirà la Presidència, una persona en representació del professorat, que actuarà amb funcions de Secretaria, una en representació de les famílies, una en representació del personal d'administració i serveis i una de l'alumnat en els centres en què aquest sector estiga representat amb veu i vot. Totes les persones titulars de la junta electoral, a excepció de la Presidència, seran elegides per sorteig entre les ixents del consell escolar i en cas de no ser possible, s'elegiran per sorteig entre les inscrites en el cens. Les suplències seran elegides per sorteig entre les persones inscrites en els censos corresponents. Quan per causa justificada, alguna de les persones elegides per sorteig no puga formar part de la junta electoral, podrà formar-ne part la persona voluntària del sector corresponent, sempre que reunisca els requisits necessaris. Si hi ha més d'una persona voluntària, es dirimirà per sorteig. D'altra banda, en els centres on l'única persona docent siga la titular de la direcció, exercirà les funcions de la Secretaria una de les altres persones integrants de la junta, designada per elles.  
3. En consideració al tipus de centre, en el cas que no hi haja representació de les famílies, per no existir aquest sector, el nombre de les representants de l'alumnat que formaran part de la junta serà de dos. Així mateix, en els centres en què el sector de l'alumnat no estiga representat amb veu i vot, el nombre de persones representants de les famílies que formarà part de la junta, serà de dos.  
4. En els centres de nova creació i en les escoles infantils de primer cicle, el sorteig per a designar els membres de la junta electoral es realitzarà entre les persones inscrites en els respectius censos electorals.  
  
5. En els centres privats concertats s'actuarà de la mateixa manera, però també formarà part de la junta electoral la o el titular del centre o persona que el represente.  
6. Les persones que ocupen la Direcció dels centres organitzaran, en acte públic o en presència del consell escolar del centre i amb les degudes garanties de publicitat i igualtat, el sorteig de les persones components, titulars i suplents, de la junta electoral, per a això, hauran de tindre elaborats els censos electorals que posteriorment seran aprovats per la junta. La realització del sorteig per a l'elecció de les persones membres de la junta electoral es publicarà al tauler d'anuncis del centre amb una antelació mínima de 7 dies naturals. La Direcció del centre adoptarà, així mateix, totes les mesures preparatòries que calguen per a facilitar el procés electoral.  
7. La junta electoral s'ocuparà d'organitzar el procediment d'elecció dels membres del consell escolar en les condicions que millor asseguren la participació de tots els sectors de la comunitat escolar.  
  
  
Article 8. Procediment per a cobrir els llocs de designació directa en el consell escolar  
1. Designació de la persona representant de l'associació de mares i pares de l'alumnat del centre amb més representativitat.  
a) La junta electoral, després de la proclamació de les candidatures electes, sol·licitarà a l'associació de mares i pares de l'alumnat, legalment constituïda i amb més representativitat, la designació de la persona que els represente en el consell escolar. L'associació de mares i pares haurà de comunicar-ho a la junta electoral abans de la constitució del consell escolar. En cas que l'associació de mares i pares no designe la persona representant en aquest termini, les que ho són del sector de les famílies seran elegides totes per votació i no es podrà dur a terme aquesta designació fins al següent procés electoral. Aquestes associacions hauran d'estar inscrites en el Registre d'Associacions de la Comunitat Valenciana, cosa que certificaran davant de la junta electoral mitjançant una còpia de la resolució d'inscripció.  
b) En cas que hi haja més d'una associació de mares i pares de l'alumnat en el centre, tindrà més representativitat l'associació que haja obtingut més nombre de vots en les candidatures per l'associació presentades.  
c) En els centres de nova creació que no tinguen constituïda legalment associació de mares i pares de l'alumnat, el termini per a designar la persona representant en el consell escolar per part de l'associació de mares i pares amb més persones associades es prolongarà fins al 15 de febrer del curs en què s'haja creat. Si a la finalització d'aquest termini, l'associació de mares i pares de l'alumnat no ha designat la persona que els representa, la vacant es cobrirà, fins al següent procés electoral del consell escolar, per la persona candidata no electa del sector de les famílies amb més nombre de vots.  
d) Si la persona designada per l'associació de mares i pares de l'alumnat cessa en el seu càrrec per qualsevol causa amb anterioritat al venciment del termini de duració del seu mandat, l'associació, a sol·licitud de la persona que exercisca la Presidència del consell escolar, procedirà a la designació d'una nova persona representant pel temps de duració del mandat que reste a l'anterior. En cas de no produir-se la designació en el termini de tres mesos, la vacant la cobrirà, fins al següent procés electoral del consell escolar, la persona candidata no electa amb més nombre de vots. A més a més, la persona representant designada per l'associació de mares i pares de l'alumnat també podrà cessar en el càrrec per decisió de l'associació que la va designar.  
2. Designació de la persona representant de l'ajuntament en el consell escolar dels centres públics  
a) En la primera constitució i sempre que es produïsca una renovació parcial del consell escolar, la junta electoral sol·licitarà a l'ajuntament del terme municipal on es trobe radicat el centre, la designació de la persona representant de l'ajuntament que haja de formar part del consell escolar. En cas que es produïsca una vacant, aquestes designacions les sol·licitarà la persona que exercisca la Presidència del consell escolar. Aquesta persona representant podrà cessar en el càrrec per decisió de l'ajuntament que el va designar.  
b) En el cas de col·legis rurals agrupats, la representació municipal podrà exercir-la, cada curs acadèmic, un dels ajuntaments als quals l'agrupació estenga el seu àmbit d'actuació, sense perjudici que, per qualsevol causa, renuncie expressament a aquesta potestat. Aquesta persona representant tindrà veu i vot; no obstant això, la resta d'ajuntaments de l'agrupació podran designar també una persona representant que estarà en el consell escolar amb veu, però sense vot. En tot cas, si només hi ha una persona representant municipal en el consell escolar, aquesta informarà tots els ajuntaments de l'agrupació dels assumptes tractats i de les decisions adoptades pel consell escolar, a fi de garantir la necessària vinculació entre els diferents municipis i el centre educatiu i d'assegurar la cooperació que, en cada cas, es considere necessària.  
  
3. Designació de la persona representant de les organitzacions empresarials o entitats de caràcter laboral  
a) Centres públics  
Els centres docents públics que impartisquen almenys dues famílies professionals o que almenys el 25 % de l'alumnat curse ensenyaments de formació professional, ensenyaments artístics o esportius, la junta electoral sol·licitarà a les organitzacions empresarials o entitats de caràcter laboral en què estiguen integrades el nombre més gran d'empreses que tinguen subscrit el seu concert amb el centre per a la realització de pràctiques de formació en centres de treball, la designació de la persona que les representa en el consell escolar, amb veu, però sense vot. Aquesta persona cessarà en el seu càrrec per decisió de l'organització empresarial que el va designar o per decisió del consell escolar.  
b) Centres concertats  
Els centres concertats que impartisquen ensenyaments, en el sistema educatiu, de formació professional, podran incorporar al seu consell escolar, una persona en representació del sector empresarial, amb veu, però sense vot. A aquest efecte, la persona titular del centre es dirigirà a l'organització empresarial relacionada amb els ensenyaments de formació professional que impartisca el centre, perquè designe la representació. La duració del mandat d'aquesta persona serà de quatre anys, com a màxim, i cessarà per decisió de l'organització empresarial que el va designar o per decisió la persona titular del centre.  
  
Article 9. Candidatures  
1. Una vegada constituïda la junta electoral, aquesta aprovarà i publicarà en el tauler d'anuncis del centre els censos electorals en el termini màxim de tres dies lectius.  
2. Després de la publicació dels censos, s'obrirà el termini d'admissió de candidatures, prèviament determinat per la junta electoral i que serà, almenys, de 10 dies lectius. Transcorregut aquest termini, es procedirà a publicar en el tauler d'anuncis del centre la llista provisional de persones candidates. Entre el dia de publicació de la llista provisional de candidatures i la data de les votacions hauran de transcórrer, com a mínim, 10 dies lectius.  
3. Contra aquesta llista provisional, es podrà reclamar dins dels dos dies lectius següents al de la seua publicació. La junta electoral resoldrà les reclamacions que s'hagen presentat dins dels dos dies lectius immediatament posteriors i publicarà en el tauler d'anuncis del centre la llista definitiva de persones candidates.  
4. Contra les decisions de la junta, quant a la proclamació de candidatures, es pot interposar un recurs ordinari davant de la direcció territorial d'educació respectiva, la resolució del qual posarà fi a la via administrativa.  
5. Les associacions de mares i pares de l'alumnat i les associacions de l'alumnat legalment constituïdes podran presentar candidatures diferenciades.  
6. Quan algun membre de la junta electoral presente la seua candidatura, cessarà en aquella i serà substituït pel vocal suplent corresponent al seu sector.  
  
Article 10. Papereta electoral  
1. La papereta electoral ha d'ajustar-se als requisits següents:  
a) Les persones candidates constituiran una única llista oberta.  
b) Per establir l'ordre en què han d'anar les candidatures, es tindrà en compte la resolució de la conselleria competent en matèria d'administració pública, per la qual es determina la lletra per a fixar l'ordre d'intervenció de les persones aspirants a totes les proves selectives que se celebren durant l'any. No obstant això, en les candidatures corresponents als sectors de les famílies i de l'alumnat, figuraran en primer lloc les candidatures diferenciades i l'ordre de les candidatures serà establit per l'associació legalment constituïda que les presente. A continuació, els noms de la resta de les candidatures s'ordenaran de la mateixa manera que per a la resta de sectors.  
c) Quan una persona candidata del sector de l'alumnat, o del sector de les famílies, forme part d'una candidatura diferenciada, al costat del seu nom figurarà la denominació de l'associació que presenta la candidatura i, si escau, l'organització a la qual aquesta pertany.  
d) Els noms de les persones candidates aniran precedits d'un requadre perquè les persones votants marquen aquelles a les quals concedeixen el seu vot.  
2. La junta electoral posarà a disposició de les electores i els electors les paperetes en un termini de dos dies lectius a partir de la publicació de la llista definitiva de les persones candidates.  
3. Cada persona electora podrà fer constar en la seua papereta un màxim de dos terços del nombre total de les persones representants a triar del sector corresponent en el consell escolar. Si el nombre resultant és decimal, es prendrà el següent nombre enter.  
  
Article 11. Propaganda i campanya electoral de les persones candidates  
1. Les persones de la comunitat escolar que siguen proclamades candidates per la junta electoral, els seran proporcionades per aquesta i, en particular per la Direcció del centre, les facilitats necessàries perquè puguen donar-se a conéixer a l'electorat. Especialment, a les candidatures dels sectors de les famílies i de l'alumnat, se'ls facilitaran locals per a reunions. Les persones membres de les associacions o organitzacions de les famílies i de l'alumnat podran accedir als centres per a exposar els programes de les seues respectives organitzacions.  
2. En tot cas, les activitats a què es refereix l'apartat anterior es duran a terme en l'horari que determine la Direcció del centre, sense que puga alterar-se el normal desenvolupament de les activitats acadèmiques. Caldrà tenir també en compte les disponibilitats horàries d'aquests sectors.  
3. La campanya electoral transcorrerà des de l'endemà de la publicació de la llista definitiva de les persones candidates fins a dos dies lectius abans de la data de realització de les eleccions i en cap cas durarà menys de 5 dies lectius. El dia lectiu anterior a la realització de les eleccions serà jornada de reflexió i no podran realitzar-se actes de propaganda electoral.  
  
Article 12. Despeses de les activitats electorals  
Les despeses de caràcter institucional que originen les activitats electorals, excepte les ocasionades per la propaganda electoral de les persones candidates dels distints sectors, seran sufragades amb càrrec als crèdits assignats per al funcionament del centre.  
Article 13. Mesa electoral  
1. El dia de les eleccions es constituiran meses electorals per a l'elecció del professorat, de les famílies i de l'alumnat, previstes en els articles 15.4, 16.4 i 17.4 d'aquest decret.  
2. Les persones titulars i suplents de les meses electorals de les famílies i de l'alumnat, seran triats per sorteig públic entre les inscrites en els respectius censos, que es realitzarà almenys amb cinc dies lectius d'antelació al de la votació. Quan per causa justificada, alguna de les persones elegides per sorteig no puga formar part de la mesa electoral, en podrà formar part la persona voluntària del sector corresponent, sempre que reunisca els requisits necessaris. Si n'hi ha més de una, es dirimirà per sorteig.  
3. No podran formar part de les meses electorals les persones que hagen presentat candidatura pel sector corresponent ni les que formen part de la junta electoral, a excepció de la direcció del centre.  
  
  
Article 14. Vot no presencial  
1. Les famílies podran participar en la votació enviant el seu vot a la mesa electoral del centre per correu certificat o lliurant-lo a la Direcció del centre o a la mesa, mitjançant missatger, familiar o mandatari, abans de la realització de l'escrutini. A aquest efecte, la junta electoral de cada centre els informarà oportunament i els remetrà la papereta de vot i les instruccions corresponents, que inclouran el nombre màxim de persones candidates que poden ser votades.  
També podran utilitzar aquesta modalitat de vot no presencial el personal d'administració i serveis, el personal d'atenció educativa complementària i el professorat que, per malaltia o altres motius justificats, no puga estar presents en l'acte de la votació.  
2. Per a garantir el secret del vot, la identitat de la persona votant i evitar possibles duplicitats, s'utilitzarà el sistema de doble sobre. El sobre exterior es dirigirà per correu certificat a la mesa electoral corresponent, o bé, es podrà lliurar, almenys, a partir dels cinc dies lectius anteriors al de la votació, a la Direcció del centre que el custodiarà fins al seu lliurament a la mesa electoral. El dia de les eleccions també es podrà lliurar davant la mesa electoral. El sobre contindrà firma manuscrita i coincident amb la firma que apareix en el document d'identificació que aporte, fotocòpia del DNI o d'un altre document acreditatiu equivalent, i un segon sobre en blanc i tancat en l'interior del qual s'haurà inclòs la papereta de vot. A part d'aquest sistema, la mesa electoral podrà acceptar altre tipus de vot no presencial en el qual s'identifique fefaentment a la persona votant.  
3. En cas que el sobre a què es refereix el paràgraf anterior es lliure a la Direcció del centre, aquesta expedirà un document amb un «he rebut» com a justificant de l'entrega i, elaborarà una relació detallada amb el nom i cognoms de les persones votants que serà lliurada a la mesa electoral, junt amb tots els sobres, abans de l'escrutini.  
4. La mesa electoral comprovarà que les persones votants que utilitzen la modalitat de vot no presencial, estan incloses en el cens electoral. Els vots rebuts una vegada finalitzat l'escrutini no seran tinguts en compte.  
  
Article 15. Elecció de les persones representants del professorat  
1. Les persones representants del professorat en el consell escolar seran triades pel claustre entre les que l'integren. El vot serà directe, secret i no delegable.  
2. Seran persones electores totes les que ho són del claustre. Serà elegible el professorat que haja presentat la seua candidatura davant de la junta electoral.  
3. La Direcció del centre convocarà una sessió extraordinària del claustre, en la qual, com a únic punt de l'ordre del dia, figurarà l'acte d'elecció i proclamació dels representants del professorat.  
  
4. En la sessió del claustre extraordinari es constituirà una mesa electoral. Aquesta mesa estarà integrada per la Direcció del centre docent, que la presidirà, el representant del professorat de major edat i el de menor edat, que actuarà amb funcions de Secretaria de la mesa.  
  
5. Per a la vàlida constitució del claustre extraordinari es requerirà la presència del titular de la Direcció i de la Secretaria o, si escau, de les persones que els substituïsquen, i de la meitat, almenys, de les persones membres. Quan el nombre siga imparell es considerarà que la meitat és el següent nombre enter que resulte de dividir per dos el nombre de persones membres del claustre. Si no hi ha quòrum, s'efectuarà una nova convocatòria per a l'endemà. En aquest cas, no serà preceptiu el quòrum assenyalat, i n'hi haurà prou amb la presència d'un terç de les persones que l'integren.  
6. Cada integrant del claustre farà constar en la seua papereta, com a màxim, dos terços del nombre total de la llista de persones representants d'aquest sector en el consell escolar del centre. Si el nombre resultant és decimal, es prendrà el següent nombre enter. Seran elegides les persones representants del professorat amb més nombre de vots. Si en la primera votació no ha sigut elegit el nombre que corresponga, es procedirà a realitzar en el mateix acte successives votacions fins a aconseguir aquest nombre.  
  
7. L'exercici d'un càrrec directiu es considera incompatible amb la condició de persona representant electe del professorat en el consell escolar del centre. Qui estiga en el cas de concurrència de dues designacions haurà d'optar per l'exercici d'un dels llocs i es procedirà a cobrir el lloc que deixe vacant pels procediments legalment establits.  
  
8. El professorat dels centres públics que presta serveis en més d'un centre docent, votarà i podrà ser elegit en el centre on estiga adscrit.  
  
9. El professorat dels centres privats concertats que presta serveis en més d'un centre docent, votarà i podrà ser elegit en el centre on preste més dedicació horària.  
10. En cas que en un centre hi haja alguna persona representant del professorat absent per incapacitat laboral transitòria, permís o llicència, seran persones electores tant aquesta persona com la seua substituta. No obstant això, el professorat que realitze la substitució no serà elegible.  
  
11. En els col·legis d'educació infantil i primària dels centres públics en què s'impartisca el primer cicle de l'educació secundària obligatòria, el professorat d'aquest cicle educatiu tindrà una persona representant en el consell escolar del centre, tal com s'estableix en l'article 4, apartat 6 del present decret. La seua elecció es realitzarà davant de la mateixa mesa electoral que la resta de professorat, però en una urna separada.  
  
Article 16. Elecció de les persones representants de les famílies (mares, pares, tutores o tutors legals de l'alumnat)  
1. El dret a ser persona electora i elegible correspon a la mare i al pare o, si escau, a qui té la tutoria de l'alumnat matriculat, per tant, hauran de figurar en el cens. Cada persona electora emetrà un sol vot, independentment del nombre de fills i filles que tinguen escolaritzats en el centre. Les associacions de mares i pares legalment constituïdes podran presentar candidatures diferenciades, tal com es recull en l'article 9, apartat 5 d'aquest decret.  
2. En els casos en què la pàtria potestat dels fills i filles es trobe atribuïda a un sol dels progenitors, la condició de persona electora i elegible li correspondrà exclusivament a aquesta.  
3. L'elecció de la persona representant de les famílies estarà precedida per la constitució de la mesa electoral encarregada de presidir la votació, conservar l'ordre, vetlar per la transparència del sufragi i realitzar l'escrutini.  
4. La mesa electoral estarà integrada per quatre persones en representació de les famílies designades per sorteig entre les que figuren en el cens electoral del centre docent. Exerciran les funcions de la Presidència i de la Secretaria les persones designades per la mesa. La junta electoral haurà de preveure el nomenament de persones suplents, designades també per sorteig, entre les que figuren en el cens electoral.  
5. Podran actuar com a persones amb funcions d'intervenció de la votació les mares, pares, persones tutores legals de l'alumnat matriculat en el centre docent proposades per una associació de mares i pares de l'alumnat del centre o avalats per la firma de deu persones electores, amb l'acreditació prèvia davant de la junta electoral.  
6. El vot serà directe, secret i no delegable. Cada persona electora haurà d'acreditar la seua identitat mitjançant la presentació del document nacional d'identitat o un altre document equivalent.  
7. L'elecció de les persones representants de les famílies es realitzarà en horari compatible amb la jornada laboral ordinària i aprovat per la junta electoral. En les instruccions que es proporcionaran en cada convocatòria es donaran les pautes perquè es facilite el dret al vot de les famílies, tenint en compte les característiques de cada centre i el seu horari escolar. L'horari en què es podrà votar haurà de ser com a mínim de 4 hores.  
8. A fi d'aconseguir com més participació millor, les famílies podran utilitzar el vot no presencial, tal com es regula en l'article 14 del present decret.  
9. En els col·legis d'educació infantil i primària dels centres públics en els quals s'impartisca el primer cicle de l'educació secundària obligatòria, les famílies d'aquest cicle educatiu tindran una persona representant en el consell escolar del centre, tal com s'estableix en l'article 4, apartat 6 d'aquest decret. La seua elecció es realitzarà davant de la mateixa mesa electoral que la resta de les famílies, però en una urna separada.  
  
Article 17. Elecció de les persones representants de l'alumnat  
1. Seran persones electores i elegibles l'alumnat matriculat en el centre a partir de primer d'educació secundària obligatòria i que figuren en el cens. L'elecció es produirà entre les persones que hagen presentat la seua candidatura i aquesta haja sigut admesa per la junta electoral. Les associacions de l'alumnat, les federacions i les confederacions d'associacions de l'alumnat legalment constituïdes podran presentar candidatures diferenciades.  
2. En els col·legis d'educació infantil i primària dels centres públics en què s'impartisca el primer cicle de l'educació secundària obligatòria, l'alumnat d'aquest cicle educatiu tindrà una persona representant en el consell escolar del centre, tal com s'estableix en l'article 4, apartat 6 del present decret.  
3. L'elecció de les persones representants de l'alumnat estarà precedida per la constitució de la mesa electoral encarregada de presidir la votació, conservar l'ordre, vetlar per la transparència del sufragi i realitzar l'escrutini.  
4. La mesa electoral estarà composta per la Direcció del centre docent o persona de l'equip directiu en qui delegue, que la presidirà, i dos persones en representació de l'alumnat designats per sorteig. Actuarà amb funcions de Secretaria el representant de l'alumnat de més edat.  
  
5. El vot serà directe, secret i no delegable.  
6. Podran actuar amb funcions d'intervenció de la votació la representació de l'alumnat que siga proposat per una associació de l'alumnat del centre docent o avalat per la firma de deu persones electores, amb l'acreditació prèvia davant de la junta electoral.  
7. Per facilitar la votació de l'alumnat, els centres organitzaran una planificació horària per al dia de les eleccions per tal que tot l'alumnat puga exercir el seu dret a votar.  
8. En els centres públics d'educació primària, l'alumnat del tercer cicle estarà representat en el consell escolar del centre, amb veu però sense vot, tal com es regula en l'article 4, apartat 7 del present decret.  
  
  
Article 18. Elecció de la persona representant del personal d'administració i serveis  
1. La persona representant del personal d'administració i serveis serà elegida pel personal que realitza en el centre docent funcions d'aquesta naturalesa, sempre que estiga vinculat al centre o a l'ajuntament corresponent per relació juridico administrativa o laboral. Tot el personal d'administració i serveis del centre docent que complisca els requisits indicats té la condició de persona electora i elegible.  
  
2. En cas que en un centre hi haja alguna persona membre del personal d'administració i serveis absent per incapacitat laboral transitòria, permís o llicència, serà persona electora tant aquesta com la seua substituta. No obstant això, el personal que realitze la substitució no serà elegible.  
3. Per a l'elecció de la persona representant del personal d'administració i serveis, la votació es realitzarà davant de la mesa electoral del professorat, en una urna separada.  
4. La votació s'efectuarà mitjançant sufragi directe, secret i no delegable. En els casos en què hi haja una sola persona electora, serà aquesta la representant del personal d'administració i serveis en el consell escolar, si ha presentat la seua candidatura.  
Article 19. Elecció de la persona representant del personal d'atenció educativa complementària  
1. En els centres específics d'educació especial i en aquells que tinguen unitats d'educació especial formarà part també del consell escolar una persona representant del personal d'atenció educativa complementària que serà elegida pel personal que realitza en el centre docent funcions d'aquesta naturalesa, sempre que estiga vinculada al centre per relació juridico administrativa o laboral. Tot el personal d'atenció educativa complementària del centre docent que complisca els requisits indicats té la condició de persona electora i elegible.  
2. A l'efecte de participar el personal d'atenció educativa complementària en el consell escolar, les aules de comunicació i llenguatge s'assimilaran a unitats d'educació especial.  
3. En cas que en un centre hi haja alguna persona membre del personal d'atenció educativa complementària absent per incapacitat laboral transitòria, permís o llicència, serà persona electora tant aquesta com la seua substituta. No obstant això, el personal que realitze la substitució no serà elegible.  
4. Per a l'elecció de la persona representant del personal d'atenció educativa complementària, la votació es realitzarà davant de la mesa electoral del professorat, en una urna separada.  
5. La votació s'efectuarà per mitjà de sufragi directe, secret i no delegable. En els casos en què hi haja una sola persona electora, serà aquesta la representant del personal d'atenció educativa complementària en el consell escolar, si ha presentat la seua candidatura.  
  
Article 20. Escrutini de vots i elaboració d'actes  
1. En cada un dels actes electorals, una vegada finalitzada la votació, es procedirà per la mesa electoral corresponent a l'escrutini dels vots. El recompte dels vots serà públic i s'estendrà una acta, firmada per totes les persones components de la mesa, en la qual es farà constar el nom i nombre de vots obtinguts per cada una de les candidatures presentades i que s'entregarà el mateix dia de la votació a la Presidència de la junta electoral.  
2. Els resultats de les votacions es faran públics per cada una de les meses electorals una vegada finalitzat el recompte de vots. Una còpia de l'acta corresponent serà col·locada en la part exterior o en l'entrada del local on s'haja realitzat la votació. Els originals de les actes quedaran sota custòdia de la junta electoral de cada centre, la qual remetrà una còpia a la direcció territorial corresponent.  
3. En les actes electorals que s'estenguen després de l'escrutini de vots, el nom de les persones candidates votades del sector de l'alumnat i del sector de les famílies, aniran acompanyades de la identificació de l'associació i, si escau, federació, quan aquestes hagen sigut presentades per alguna. També s'hi adjuntaran les observacions que hagen pogut presentar els interventors.  
4. En els casos en què es produïsca empat en les votacions, l'elecció es dirimirà per sorteig, que es realitzarà en la mateixa sessió de recompte de vots i el resultat figurarà en l'acta corresponent.  
5. En previsió de substitucions futures de les candidatures proclamades, es farà constar en l'acta els noms de totes les persones candidates que han obtingut vots, així com el nombre de vots que han obtingut. De la mateixa manera que en el punt anterior, si ha hagut un empat en el nombre de vots de les candidatures que no han resultat elegides, l'ordre per a futures substitucions també es dirimirà per sorteig i el resultat figurarà en l'acta corresponent.  
6. Contra les decisions de les meses electorals, es podrà presentar reclamació dins dels tres dies lectius següents a la seua adopció davant la corresponent junta electoral, que resoldrà en el termini de dos dies lectius.  
7. La Presidència de la junta electoral o, si escau, la Secretaria, finalitzades les votacions de tots els sectors i realitzat l'escrutini, introduirà en el sistema d'informació habilitat per la conselleria competent en matèria d'educació, les dades amb els resultats de participació i relació dels vots obtinguts per cada persona candidata, segons les instruccions que es facilitaran en cada convocatòria.  
  
Article 21. Proclamació de candidatures electes i reclamacions  
1. L'acte de proclamació de les candidatures electes el realitzarà la junta electoral del centre, després de la recepció de les actes de les meses electorals, una vegada resoltes les impugnacions presentades en contra.  
2. Les reclamacions que puguen produir-se al llarg del procés electoral seran resoltes per la junta electoral del centre.  
3. Contra les decisions de les juntes electorals, es podrà interposar recurs ordinari davant de la direcció territorial d'educació, la resolució del qual posarà fi a la via administrativa.  
  
Article 22. Constitució del consell escolar  
1. En el termini de huit dies lectius comptats a partir de la data de proclamació de les persones electes, la Direcció convocarà la sessió de constitució del nou consell escolar.  
2. Si algun dels sectors de la comunitat escolar no tria les seues persones representants en el consell escolar per causes imputables a aquests sectors, això no invalidarà la constitució de l'òrgan col·legiat.  
  
3. En la sessió de constitució del consell escolar es designaran les persones de les comissions que hagen de constituir-se, segons el que estableixen els corresponents reglaments orgànics i funcionals i les normes d'organització i funcionament del centre.  
4. En aquesta sessió també es designarà una persona entre les persones integrants que impulse mesures de foment de la igualtat real i efectiva entre hòmens i dones.  
  
Article 23. Mesures per impulsar el procediment  
Les direccions territorials de la conselleria competent en matèria d'educació, les direccions dels centres i les juntes electorals adoptaran les mesures necessàries per a impulsar i garantir la normal constitució del consell escolar del centre, i asseguraran la participació de tots els sectors de la comunitat escolar en els processos respectius, i establiran les condicions més favorables que permeten aquesta participació.  
  
  
DISPOSICIONS ADDICIONALS  
  
Primera. Incidència pressupostària  
L'aplicació i desplegament d'aquest decret no podrà tindre cap incidència en la dotació dels capítols de despesa assignats a la conselleria competent en matèria d'educació, i, en tot cas, haurà de ser atés amb els mitjans personals i materials de l'esmentada conselleria.  
  
Segona. Seccions dels instituts d'educació secundària  
Tot el que es disposa en aquest decret respecte a les direccions i secretaries dels centres educatius, es considerarà que fa referència a les vicedireccions i vicesecretaries pel que fa a les seccions dels instituts d'educació secundària.  
  
DISPOSICIÓ TRANSITÒRIA  
  
Única. Centres que hagen de renovar el seu consell escolar en 2016 i 2018  
El consell escolar dels centres docents públics i privats concertats que van realitzar eleccions en 2012 i 2014 i que l'hagen de renovar en 2016 i 2018, prorrogaran el seu mandat durant un any fins al següent procés ordinari d'eleccions.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa el present decret i en particular l'Ordre de 10 d'octubre de 1997, de la Conselleria de Cultura, Educació i Ciència, per la qual es regula l'elecció dels consells escolars dels centres públics docents no universitaris de la Comunitat Valenciana i l'Ordre de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres docents concertats, en desplegament de la disposició final primera 4 de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria d'educació per a dictar les normes i adoptar les mesures necessàries per al desplegament i l'execució d'aquest decret.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 22 de juliol de 2016  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI